Document ID: 32010R0791

KOMMISSIONENS FORORDNING (EU) Nr. 791/2010
af 6. september 2010
om ændring af forordning (EF) nr. 474/2006 om opstilling af fællesskabslisten over luftfartsselskaber med driftsforbud i Fællesskabet
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 2111/2005 af 14. december 2005 om opstilling af en fællesskabsliste over luftfartsselskaber med driftsforbud i Den Europæiske Union og oplysning til passagerer om det transporterende luftfartsselskabs identitet samt ophævelse af artikel 9 i direktiv 2004/36/EF (1), særlig artikel 4, og
ud fra følgende betragtninger:
(1)
Ved Kommissionens forordning (EF) nr. 474/2006 (2) af 22. marts 2006 er der opstillet en fællesskabsliste over luftfartsselskaber med driftsforbud i Den Europæiske Union i henhold til kapitel II i forordning (EF) nr. 2111/2005 (3).
(2)
I overensstemmelse med artikel 6, stk. 1, i forordning (EF) nr. 2111/2005 vedtog to medlemsstater særlige foranstaltninger, hvorved der nedlægges umiddelbart driftsforbud på deres eget område som reaktion på uforudsete sikkerhedsproblemer.
(3)
De to medlemsstater har anmodet om ajourføring af fællesskabslisten over luftfartsselskaber med driftsforbud i EU, jf. artikel 6, stk. 3, i forordning (EF) nr. 2111/2005 og artikel 2 i Kommissionens forordning (EF) nr. 473/2006 (4) af 22. marts 2006 om gennemførelsesbestemmelser til den fællesskabsliste over luftfartsselskaber med driftsforbud i Fællesskabet, der er omhandlet i kapitel II i forordning (EF) nr. 2111/2005.
(4)
Det står klart, at den fortsatte drift af luftfartsselskaberne sandsynligvis vil udgøre en alvorlig sikkerhedsrisiko, og at denne risiko ikke på tilfredsstillende vis er afhjulpet af de to medlemsstaters hasteforanstaltninger.
(5)
Kommissionen underrettede de berørte luftfartsselskaber med angivelse af de væsentligste kendsgerninger og betragtninger, på grundlag af hvilke der kan træffes afgørelse om at nedlægge driftsforbud for dem i Fællesskabet.
(6)
Da hasteforanstaltninger er påkrævet for at løse dette problem, er Kommissionen derfor i henhold til artikel 4, stk. 3, i forordning (EF) nr. 473/2006 ikke forpligtet til at overholde bestemmelserne i samme forordnings artikel 4, stk. 1. Kommissionen gav dog de berørte luftfartsselskaber lejlighed til at gennemgå de af medlemsstaterne fremlagte dokumenter samt til at fremsætte skriftlige bemærkninger og afgive en mundtlig redegørelse for Kommissionen og medlemmer af Udvalget for Luftfartssikkerhed.
(7)
De myndigheder, som har ansvaret for at føre tilsyn med de berørte luftfartsselskaber, er blevet konsulteret af Kommissionen og af nogle medlemsstater.
(8)
Forordning (EF) nr. 474/2006 bør derfor ændres i overensstemmelse hermed.
(9)
Der foreligger dokumentation for alvorlige sikkerhedsmangler hos Meridian Airways, der er certificeret i Republikken Ghana. Disse mangler er konstateret af Belgien, Frankrig, Tyskland, Nederlandene og Det Forenede Kongerige under rampeinspektioner i SAFA-programmets regi (5).
(10)
På et møde med Kommissionen den 9. juni 2010, hvori også deltog de kompetente myndigheder fra Ghana, Belgien og Det Forenede Kongerige, forelagde luftfartsselskabet en handlingsplan, som skulle afhjælpe sikkerhedsmanglerne.
(11)
Det Forenede Kongerige og Belgien har henholdsvis den 23. og 27. juli 2010 meddelt Kommissionen, at de med øjeblikkelig virkning har nedlagt driftsforbud for Meridian Airways samlede flåde under hensyntagen til de fælles kriterier inden for rammerne af artikel 6, stk. 1, i forordning (EF) nr. 2111/2005.
(12)
Desuden har Belgien og Det Forenede Kongerige den 29. juli 2010 forelagt Kommissionen en anmodning om at ajourføre EU-listen, jf. artikel 4, stk. 2, i forordning (EF) nr. 2111/2005 og efter artikel 6 i forordning (EF) nr. 473/2006, med henblik på at nedlægge et driftsforbud i EU for Meridian Airways' samlede flåde.
(13)
Meridian Airways har vist manglende evne til at rette op på sikkerhedsmanglerne som svar på Belgiens anmodning, hvilket kommer til udtryk ved vedholdende sikkerhedsmangler. Ved rampeinspektioner i Det Forenede Kongerige i juli 2010 konstateredes en række problemer med luftdygtigheden i forbindelse med Meridians fly, hvilket også henledte opmærksomheden på problemstillinger med kontrol og forvaltning af sikkerhedsstandarderne for flyveoperationer hos Meridian Airways. Inspektionerne opviste samme negative mønster, som rampeinspektioner, der har fundet sted over det seneste år i andre medlemsstater, og som tyder på væsentlige systemiske sikkerhedsproblemer hos luftfartsselskabet.
(14)
Republikken Ghanas kompetente myndigheder har - selv om de var villige til at samarbejde med medlemsstaterne om at løse de konstaterede mangler - ikke været i stand til at løse vigtige sikkerhedsproblemer, som var konstateret under SAFA-inspektioner, hvilket demonstreres af de vedvarende sikkerhedsmangler. Efter at være blevet underrettet af Kommissionen om deres betænkeligheder vedrørende luftfartsselskabets sikkerhedsstandarder suspenderede Ghanas kompetente myndigheder dog Meridian Airways' Air Operator's Certificate den 29. juli 2010.
(15)
Meridian Airways blev hørt af Kommissionens tjenestegrene og de kompetente myndigheder i Belgien, Tyskland og Det Forenede Kongerige den 12. august 2010. Drøftelserne har ikke gjort det muligt at finde tilfredsstillende løsninger for at rette op på de påviste sikkerhedsmangler på kort sigt. Republikken Ghanas kompetente myndigheder afslog at deltage i mødet.
(16)
Kommissionen noterer sig, at luftfartsselskabet har påtaget sig at fortsætte sin plan for afhjælpende foranstaltninger. De fremskridt, som luftfartsselskabet gør med at gennemføre handlingsplanen, og eventuelle andre udviklinger bør tages op ved det næste møde i Udvalget for Luftfartssikkerhed.
(17)
Det vurderes på grundlag af de fælles kriterier, at Meridian Airways ikke opfylder de relevante sikkerhedsnormer. Der bør nedlægges forbud mod alle luftfartsselskabets driftsaktiviteter, og det bør optages i bilag A.
(18)
Der foreligger dokumentation for alvorlige sikkerhedsmangler hos Airlift International (GH) Ltd, der er certificeret i Republikken Ghana. Disse mangler er konstateret af Det Forenede Kongerige under en rampeinspektion i SAFA-programmets regi (6).
(19)
Det Forenede Kongeriges kompetente myndigheder underrettede Kommissionen om, at de den 29. juli 2010 havde vedtaget et øjeblikkeligt driftsforbud for hele Airlift International (GH) Ltd's flåde på grund af en række alvorlige og vigtige problemer konstateret under rampeinspektionen og besætningens overtrædelse af de gældende flyvetidsbegrænsninger.
(20)
Desuden har Belgien og Det Forenede Kongerige den 29. juli 2010 forelagt Kommissionen en anmodning om at ajourføre EU-listen, jf. artikel 4, stk. 2, i forordning (EF) nr. 2111/2005 og efter artikel 6 i forordning (EF) nr. 473/2006, med henblik på at nedlægge et driftsforbud i EU for Airlift International (GH) Ltd's samlede flåde.
(21)
Efter anmodning fra Det Forenede Kongerige konsulterede Kommissionen luftfartsselskabet og de kompetente myndigheder, som fører tilsyn med det. Konsultationerne tilvejebragte ikke nogen forsikring om, at de konstaterede sikkerhedsmangler var afhjulpet, eller at en tilstrækkelig handlingsplan var gennemført for at forhindre, at de optræder igen.
(22)
Airlift International (GH) Ltd og Ghanas kompetente myndigheder blev hørt af Kommissionens tjenestegrene og Tysklands og Det Forenede Kongeriges kompetente myndigheder den 18. august 2010. Luftfartsselskabet forelagde dokumenter, som viste, at det havde tilladelse til at drive fire luftfartøjer af typen DC8-63F (registreringsnummer 9G-FAB, 9G-TOP, 9G-RAC, 9G-SIM), men at 9G-FAB og 9G-SIM var oplagret. Luftfartsselskabet forklarede de sikkerhedsprocesser, som blev anvendt, men kunne ikke give en tydelig forklaring på, hvorfor luftfartøj 9G-RAC, som var blevet taget ud af oplagring med henblik på flyvninger til Det Forenede Kongerige, ikke havde kunnet opfylde de internationale standarder. Luftfartsselskabet forklarede, at kvalitets- og sikkerhedsstyringsordningerne var forbedret i den senere tid, og at selskabet i øjeblikket var ved at gennemgå sikkerhedsstyringsprocesserne.
(23)
Under hensyntagen til de foranstaltninger, der indtil nu er iværksat af luftfartsselskabet, og ud fra de fælles kriterier vurderes det, at Airlift International (GH) Ltd bør opføres i bilag B, så der udelukkende kan gennemføres flyvninger med luftfartøjet med registreringsnummer 9G-TOP. Kommissionen tager situationen op igen ved det næste møde i Udvalget for Luftfartssikkerhed -
VEDTAGET DENNE FORORDNING:
Artikel 1
I forordning (EF) nr. 474/2006 foretages følgende ændringer:
1.
Bilag A erstattes af teksten i bilag A til nærværende forordning.
2.
Bilag B erstattes af teksten i bilag B til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. september 2010.

Labels: 8
11